b'\n_START_ARTICLE_\nHeinrich Aasamaa\n_START_PARAGRAPH_\nHeinrich Aasamaa (kuni 1935 Hendrikson; 27. jaanuar 1909 Lipstu, Rapla vald, Harjumaa \xe2\x80\x93 9. august 2008) oli eesti botaanik ja harrastuskunstnik._NEWLINE_Heinrich Aasamaa l\xc3\xb5petas 1930. aastal Tallinna \xc3\x95petajate Seminari viimase lennu. Temalt ja tema organiseerimisel on Eesti Pedagoogika Arhiivmuuseumi antud mahukas mitmetahuline m\xc3\xa4lestustekogu, mis puudutab \xc3\xb5pinguid Tallinna \xc3\x95petajate Seminaris ning seal \xc3\xb5ppinuid ja nende hilisemat k\xc3\xa4ek\xc3\xa4iku._NEWLINE_1933. aastal astus ta Tartu \xc3\x9clikooli, mille l\xc3\xb5petas 1940 botaanikuna. Samast aastast t\xc3\xb6\xc3\xb6tas Botaanika Instituudi assistendina, seej\xc3\xa4rel botaanika\xc3\xb5ppej\xc3\xb5una Tartu \xc3\x9clikoolis 1956. aastani ning hiljem teadurina Eesti Maaviljeluse Instituudis. T\xc3\xb6\xc3\xb6tas ka kaunite kunstide ja kehakultuuri \xc3\xb5petajana koolides. _NEWLINE_Tegeles kogu elu kahe suure harrastusega \xe2\x80\x93 maalimise ja taimede kogumisega. Tema maale on n\xc3\xa4itustel eksponeeritud alates 1920. aastatest. Tema isikup\xc3\xa4rases maalimisstiilis v\xc3\xb5ib m\xc3\xa4rgata 20. sajandi algusk\xc3\xbcmnendi Euroopa moodsate kunstivoolude ja Pallase koolkonna m\xc3\xb5jusid. Aasamaa algatas Lipstu n\xc3\xb5mme looduskaitse alla v\xc3\xb5tmise (kaitseala kinnitati 1937) ning temalt p\xc3\xa4rineb t\xc3\xa4nap\xc3\xa4eva suurim \xc3\xbcksikisiku herbaarlehtede kogu. Kogu asub Eesti Loodusmuuseumis. Aasamaa oli Eestimaa taimkatte kaardistajaid. Ta oli ka Jalase k\xc3\xbcla teadusn\xc3\xb5ukogu liige. Temalt on ilmunud "V\xc3\xa4ike luuleraamat".'